Responsabilitatea penală a minorilor

şi instanţe speciale pentru judecarea lor

 

 

În virtutea reglementărilor existente în Convenţia cu privire la drepturile copilului, adoptată de Adunarea Generală a Naţiunilor Unite la 20 noiembrie 1989, care a intrat în vigoare la 2 septembrie 1990, şi în special avându-se în vedere prevederile art. 37 şi art. 40 din această Convenţie, (vezi Anexa) statele care au ratifica-o (România a ratificat Convenţia la 28 septembrie 1990) au pus la punct un sistem judiciar special pentru minori.

Din studierea legislaţiei mai multor state europene în domeniul răspunderii penale a minorilor, rezultă că acest domeniu are o serie de particularităţi specifice pe care ne propunem să le prezentăm în studiul de faţă.

 

A. Responsabilitatea penală a minorilor în legislaţia unor state europene

Vârsta de la care o persoană care a săvârşit o faptă penală răspunde din punct de vedere penal este pentru majoritatea statelor europene 18 ani. În acelaşi timp, vârsta responsabilităţii penale, vârsta de la care un minor care a săvârşit o infracţiune este tras la răspundere conform normelor speciale din dreptul penal variază de la ţară la ţară şi se poate diferenţia astfel:

· vârsta responsabilităţii penale este o noţiune absolută în unele ţări şi relativă în altele;

· minorului găsit responsabil pentru săvârşirea unei infracţiuni i se aplică în general măsuri educative şi numai în anumite cazuri - sancţiuni penale.

1. Vârsta responsabilităţii penale este o noţiune absolută în unele ţări şi relativă în altele.

a) Lipsa absolută a răspunderii penale a minorului 

În unele state minorul care nu a împlinit o anumită vârstă nu poate fi tras la răspundere penal (vârsta diferă astfel: 7 ani în Elveţia, 10 ani în Anglia şi Ţara Galilor, 12 ani în Olanda şi 16 ani în Spania şi Portugalia).

 

b) Lipsa relativă a răspunderii penale a minorului 

Legislaţia din Franţa, Germania, Italia şi Belgia prevede următoarele: minorul care nu a împlinit vârsta majoratului penal este prezumat ca fiind iresponsabil, dar în anumite cazuri el poate răspunde penal dacă sunt întrunite anumite circumstanţe (vârsta variază astfel: 13 ani în Franţa, 14 ani în Germania şi Italia şi 16 ani în Belgia).

În Germania şi Belgia din cauza creşterii numărului de infracţiuni săvârşite de către minori, se propune micşorarea vârstei la care un minor răspunde penal la 12 ani.

În cazul ţărilor prezentate mai sus criteriile care sunt avute în vedere de către instanţele de judecată pentru a deroga de la prezumţia lipsei răspunderii penale a minorului sunt următoarele: în Germania se invocă maturitatea şi discernământul tânărului delicvent, în Italia se are în vedere „capacitatea de voinţă şi de înţelegere” a minorului, iar în celelalte două ţări, Belgia şi Franţa, se insistă aspra măsurilor cât mai potrivite care pot fi luate în aceste cazuri.

2. Minorului găsit responsabil pentru săvârşirea unei infracţiuni i se aplică, în general, măsuri educative şi numai în anumite cazuri sancţiuni penale.

a. Dreptul penal aplicat minorilor cuprinde puţine sancţiuni penale.

În legislaţia tuturor statelor studiate măsurile aplicate minorilor delicvenţi sunt în majoritate educative şi disciplinare.

Astfel, în Germania pedeapsa închisorii, care este prevăzută printre sancţiunile penale care pot fi luate împotriva minorilor, în practică, nu este aplicată delicvenţilor care au mai puţin de 16 ani. Acelaşi lucru se întâmplă şi în Belgia, unde numai împotriva tinerilor care au împlinit vârsta de 16 ani se pot lua măsuri de supraveghere, de protecţia şi de educare. Legea spaniolă prevede pentru tinerii care au săvârşit infracţiuni numai măsuri socio-educative. În Italia, legea prevede posibilitatea luării unor măsuri educative care să înlocuiască aplicarea pedepsei închisorii în cazul minorilor delicvenţi. În Olanda, infracţiunile mai puţin grave sunt judecate în baza unor proceduri penale speciale în ceea ce priveşte minorii. Legislaţia Portugaliei prevede că, dacă infracţiunea săvârşită este sancţionată cu pedeapsa închisorii mai mică de doi ani, judecătorul poate alege să aplice împotriva delicventului minor una sau mai multe „măsuri de protecţie, de asistenţă şi de educare” prevăzute de decretul-lege cu privire la protecţia minorului. În Elveţia, nici o sancţiune penală nu poate fi pronunţată împotriva unui minor care nu a împlinit vârsta de 14 ani.

Legea engleză adoptată în 1998 prevede posibilitatea sancţionării minorului cu pedeapsa închisorii cu începere de la vârsta de 12 ani, şi s-a aprobat, în acest sens, construirea mai multor închisori pentru minori.

b) În legislaţia din Belgia şi Olanda sunt prevăzute reglementări care dau posibilitatea judecătorului de a hotărî reducerea vârstei de la care un minor va răspunde penal.

În fiecare din cele două ţări, gravitatea infracţiunii şi personalitatea autorului pot duce la considerarea tânărului delicvent de către judecător, ca un adult, dacă acesta a împlinit vârsta de 16 ani. În acest caz, tânărul delicvent este supus dreptului penal comun aplicabil infractorilor adulţi.

În legislaţia altor state există reglementări contrare celor prezentate mai sus. Astfel, judecătorii pot hotărî ridicarea vârstei de la care un minor poate răspunde penal.

 

B. Responsabilitatea penală a minorilor în legislaţia din ţara noastră

 

1. Sistemul sancţionator special prevăzut pentru minori în Codul penal din 1969 (Titlul V, art. 99-110 inclusiv), este un sistem mixt, format din măsuri educative (mustrare, libertate supravegheată, internarea într-un institut de reeducare, internarea într-un institut medical educativ) - revocabile sau înlocuibile cu alte măsuri, în funcţie de evoluţia comportamentului minorului, şi pedepse. Printr-o dispoziţie explicită (art. 110, alin. 2) s-a acordat prioritate măsurilor educative, pedeapsa închisorii aplicându-se numai dacă se apreciază că luarea celor dintâi măsuri nu este suficientă pentru îndreptarea minorului. Limitele închisorii aplicabile în aceste cazuri se reduc la jumătate; în urma reducerii, în nici un caz minimul pedepsei nu va depăşi 5 ani.

De asemenea, condamnările pronunţate pentru faptele săvârşite în timpul minorităţii nu atrag nici un fel de incapacităţi sau decăderi, iar pedepsele complementare nu se aplică minorului (art. 109 al. 4 şi 3 C. pen.). Când legea prevede pentru infracţiunea săvârşită de minor pedeapsa detenţiei pe viaţă, se aplică închisoarea de la 5 la 20 de ani. Condamnarea suferită în timpul minorităţii nu constituie primul termen al recidivei (art. 38 lit. a C. pen.). Există şi alte dispoziţii care relevă regimul special de sancţionare a minorilor consacrat de codul în vigoare: de exemplu, în cazul liberării condiţionate, cei condamnaţi în timpul minorităţii pot fi liberaţi după executarea unei durate mai reduse din pedeapsă (art. 60 al. 4 C. pen.).

Legiuitorul român a preferat un sistem mai puţin rigid în ceea ce priveşte vârsta de la care un minor poate fi tras la răspundere pentru faptele sale. Astfel, art. 99 al Codului penal prevede că minorul care nu a împlinit vârsta de 14 ani nu răspunde penal, minorul care are vârsta cuprinsă între 14 - 16 ani răspunde penal dacă se dovedeşte că a avut discernământ în momentul săvârşirii faptei, iar minorul care a împlinit vârsta de 16 ani răspunde penal.

Reglementările din Codul penal cu privire la minori sunt completate cu prevederile din Codul de procedură penală care privesc în ansamblu modalitatea de judecată a acestora.

Astfel, art. 171 alin. 2 C.pr.pen. prevede asistenţa juridică obligatorie când învinuitul sau inculpatul este minor. Capitolul II din Titlul „Procedura în cauzele cu infractori minori” reglementează că urmărirea, judecarea şi punerea în executare a hotărârilor sunt supuse procedurii obişnuite, cu completările şi derogările din prezentul capitol.

Art. 483 din C.pr.pen. prevede că judecarea cazurilor în care inculpatul este minor se supun regulilor de competenţă obişnuită, de către judecători care au în mod deosebit posibilitatea să aprecieze starea morală şi dezvoltarea minorului şi care decid, între măsurile şi sancţiunile prevăzute de lege, pe cele mai potrivite pentru inculpatul minor.

Inculpatul care a săvârşit infracţiunea în timpul cât era minor este judecat potrivit procedurii obişnuite, dacă la data sesizării instanţei împlinise vârsta de 18 ani.

Judecarea cauzei privind o infracţiune săvârşită de un minor se face în prezenţa acestuia şi trebuie să fie citate, în afară de părţi, autoritatea tutelară şi părinţii, iar dacă este cazul, tutorele, curatorul sau persoana în îngrijirea ori supravegherea căruia se află minorul. 

Şedinţa în care are loc judecarea infractorului minor se desfăşoară separat de celelalte şedinţe şi nu este publică.

 

C. Instanţe pentru minori

 

Anglia şi Ţara Galilor

Regimul juridic al minorului delicvent, în Anglia şi Ţara Galilor, evidenţiază particularităţi care ţin de specificul sistemului de drept englez bazat, după cum se ştie, pe tradiţie (cutumă), pe acte ale Parlamentului şi pe precedentul judiciar. Sub acest aspect, dreptul englez şi cel galez diferă profund de dreptul scoţian (de care ne vom ocupa separat) care, fiind bazat pe un sistem de drept roman, este mult mai apropiat de sistemul francez decât de sistemele din Regatul Unit. Caracteristic sistemului penal englez, în privinţa faptelor comise de minori, a fost de-a lungul timpurilor severitatea excesivă.

Regimul diferenţiat pentru minori, în Anglia şi Ţara Galilor, funcţionează potrivit unei legi din 1908, care a prevăzut înfiinţarea unor tribunale separate pentru minori, având o jurisdicţie dublă; ele judecă, atât cauzele penale, cât şi cele de ocrotire a copilului. Din 1925, toate tribunalele au în structura lor ofiţeri de probaţiune.

Sistemul de justiţie penală aplicabil minorilor a fost reformat ulterior printr-o lege din 1969, prin care legiuitorul a încercat să se detaşeze de modelul „tratamentului”. Tribunalele pot pronunţa sancţiuni, de regulă, neprivative de libertate; ele pot să-l achite pe minor, condiţionat ori nu sau să-i aplice o amendă. Un minor vinovat pentru o infracţiune pentru care un adult poate fi condamnat la o pedeapsă cu închisoarea, este obligat să petreacă, până la 24 de ore într-un centru de reeducare, câte două sau trei ore la sfârşit de săptămână sau toate orele la sfârşitul săptămânii, ori împărţite la fiecare 15 zile. Un minor poate fi, de asemenea, plasat sub supravegherea unei persoane, fie un funcţionar din serviciile sociale ale locale, fie un agent de probaţiune de pe lângă tribunal. În fine, tribunalul poate ordona ca minorul să fie încredinţat serviciilor sociale locale care să se ocupe de el; această hotărâre rămâne în vigoare până la vârsta de 18 ani. Pedepsele privative de libertate pe care tribunalul, în mod excepţional, le poate aplica unui tânăr, sunt detenţia într-un centru de detenţie, ori într-o casă de reeducare al căror regim varia după cum aceasta era relativ deschisă, ori prezenta un caracter carceral. Asemenea sancţiuni nu pot fi pronunţate decât pentru o infracţiune pedepsibilă cu închisoare când ar fi fost comisă de un adult.

O hotărâre de internare într-un centru de detenţie, se pronunţă numai în cazul minorilor de la 14-17 ani şi este luată pentru o perioadă de la 3 la 10 luni. Contra minorilor având vârsta între 15-20 de ani se poate pronunţa internarea pe o durată nedeterminată care nu poate fi inferioară duratei de 10 luni şi nici superioară duratei de 80 de luni urmată de o supraveghere de maximum doi ani.

Menţionăm, că internarea cu durată nedeterminată a fost înlocuită în 1989 cu detenţia tinerilor (durata deţinerii fiind precis determinată în timp).

Măsurile la care ne-am referit, pun în evidenţă intenţia legiuitorului de a nu fi aduşi în faţa tribunalelor, minori între 10-13 ani. Dar ideile generoase ale legii, susţinute de asistenţii sociali şi de partidul laburist de guvernământ, au fost contestate de conservatori, care au venit la guvernare tocmai în momentul începerii aplicării ei; de aceea legea nu şi-a găsit decât în parte, concretizarea. 

În Scoţia, prevederi similare, deşi erau mai radicale, au fost aplicate cu succes.

Cu toate aceste contradicţii se poate reţine orientarea politicii penale din Anglia şi Ţara Galilor spre sancţiuni neprivative de libertate şi care să se execute în cadrul comunităţii (pedeapsa cu închisoarea urmând a fi aplicată numai în cazuari excepţionale).

Perfecţionarea acestui sistem are loc în anul 1974 prin reglementarea serviciului în folosul comunităţii, măsură care presupune participarea activă a minorului sau a tânărului condamnat la o operă de redresare socială şi, în acelaşi timp, permitea comunităţii să participe la tratamentul acestuia, facilitând organizarea activităţilor necesare. În cadrul acestui program se desfăşoară activităţi de tâmplărie, pictură, grădinărie, întreţinerea cluburilor pentru tineret, acordarea de ajutor la spitale, etc. neexecutarea muncii de către minor comportă consecinţe care variază după natura măsurii. Dacă aceasta a fost pronunţată în calitate de pedeapsă principală, neexecutarea antrena o nouă condamnare; dacă a fost pronunţată ca o condiţie a amânării pronunţării sentinţei, aceasta era revocată.

O altă măsură nouă este tratamentul intermediar, care se situează între libertatea supravegheată şi plasamentul într-o instituţie şi implică programe adaptate la diverse categorii de minori şi tineri delicvenţi (de exemplu programe pentru infractori primari, pentru recidivişti, etc.); ele cuprind o multitudine de activităţi care urmează să se desfăşoare în centrele unde minorii sunt chemaţi să-şi petreacă ziua; anumiţi minori pot fi obligaţi să-şi petreacă aici sfârşitul săptămânii. Acest tratament, ca măsură substitutivă a detenţiei, se aplică actualmente în Ţările de Jos.

La evitarea, pe cât posibil, de către minorii infractori a instanţei de judecată contribuie şi Birourile de legătură pentru tineret - care au în componenţa lor un ofiţer de probaţiune, un ofiţer de poliţie, un lucrător social şi, adeseori, un reprezentant al învăţământului şcolar. Aceştia, se întâlnesc zilnic sau săptămânal, ocazie cu care evaluează gravitatea fiecăreia dintre faptele săvârşite de minori (ori tineri) în ziua respectivă sau într-o săptămână şi decid asupra măsurii educative mai corespunzătoare.

În favoarea aplicării sancţiunilor neprivative de libertate minorului delicvent, se pronunţă şi Criminal Justice Act, din 1982, care stabileşte principiul că o sentinţă cu privaţiunea de libertate a minorului va fi posibilă numai în cazul în care alte forme de sancţionare nu ar da rezultate sau din motive de protejare a societăţii în cazul unor infracţiuni grave. 

Alături de soluţiile moderne neprivative de libertate în cazul minorilor delicvenţi, continuă să se aplice, cum am arătat, şi pedeapsa cu închisoare în cazul unor fapte grave ori deosebit de grave săvârşite de aceştia - bineînţeles, în proporţii şi în condiţii de executare diferite faţă de adulţi.

Un loc aparte în sistemul instituţiilor de executare a sancţiunilor de drept penal aplicate delicvenţilor juvenili ocupă Casele pentru minori (30 asemenea case există în toată ţara). Aceste instituţii, atât prin organizare, cât şi prin natura relaţiilor lor cu serviciile sociale, au un caracter mai mult de protecţie socială decât represiv. În astfel de case sunt aduşi minorii între 13-17 ani care au comis infracţiuni grave. După 3-6 luni sunt transferaţi în instituţiile unde execută pedeapsa propriu-zisă. Minorii sub vârsta de 13 ani sunt internaţi în astfel de case doar cu un ordin special al Ministerului de Interne, iar cei care depăşesc 17 ani sunt trimişi în penitenciare - şcoli, unde stau până când se consideră că pot fi internaţi într-un internat educativ pentru cel puţin 6 luni. Tratamentul implică, pe lângă alte activităţi, un program de muncă de 40 de ore săptămânal şi pregătirea într-o meserie. La liberare este prevăzută o perioadă de supraveghere care este considerată parte integrantă a tratamentului.

 

 

Austria 

a. Vârsta răspunderii penale:

Legea penală austriacă se aplică tinerilor infractori definiţi ca fiind persoane între 14 şi 19 ani (18 ani până în 1988) care au încălcat legea. Copii sub 14 ani nu pot fi consideraţi responsabili, chiar pentru cele mai serioase infracţiuni. Oficialilor răspunzători de îngrijire şi magistraţilor le este permis să acţioneze în conformitate cu Actul privind îngrijirea tinerilor dacă părinţii minorilor sunt incapabili sau nu doresc să-i crească în mod corespunzător. Totuşi, mijloacele se limitează în a plasa copilul la părinţi adoptivi sau într-o instituţie de îngrijire socială. În Austria nu există aşa numitele „instituţii închise”, ca o consecinţă, este destul de obişnuit ca minorii să fugă dintr-o instituţie după ce au fost plasaţi acolo împotriva voinţei lor; în fapt nu se poate face nimic împotriva acestui lucru.

Datorită acestor grupuri foarte mici, dar periculoase, de minori au apărut discuţiile referitoare la reînfiinţarea instituţiilor închise. Pentru infracţiuni nu s-a luat niciodată vreo măsură penală împotriva minorilor sub 16 ani; ca urmare vârsta de 14 ani nu este discutată din acest punct de vedere.

b. Legea austriacă a stabilit, pe de o parte, tribunale speciale pentru tineri în oraşele mai mari şi, pe de altă parte, diviziuni speciale pentru tineri, chiar în tribunalele penale. Se aşteaptă ca judecătorii care lucrează în aceste domenii fie să aibă, fie să dobândească cunoştinţe speciale în domeniile psihologiei şi îngrijirii sociale.

c. Prevederi privind problemele fundamentale din procedurile penale tradiţionale

Toate sesiunile tribunalului sunt deschise publicului. Totuşi, în unele condiţii, publicul poate fi exclus.

În funcţie de tipul de infracţiune, tribunalul constă dintr-un judecător, doi judecători şi doi juraţi sau trei judecători şi opt juraţi care constituie un juriu. Ultimul tip este rezervat pentru cele mai serioase infracţiuni şi este foarte agreat de public şi de avocaţii apărării, dar cea mai mare parte a judecătorilor nu este mulţumită de existenţa acestui tip de complet de judecată.

Angajarea unui avocat al apărării este obligatorie în toate cazurile cu minori. În cazurile mai puţin serioase obligativitatea operează numai dacă infractorul se află în custodie. Chiar dacă nu este aşa, se poate angaja un avocat dacă judecătorul consideră că este necesar.

Părinţii minorului sau persoanele în grija cărora se află în mod legal au dreptul să fie prezenţi în timpul tuturor procedurilor judiciare. Ei pot face recurs la sentinţe şi aproape la toate hotărârile tribunalului care privesc tânăra persoană.

Prevederile privind custodia pe timpul judecării procesului au fost complet reconsiderate. A fost instituit un sistem complicat de limite de timp. Poliţia poate deţine orice persoană suspectă de infracţiuni penale până la 48 de ore; apoi aceasta poate fi eliberată sau dusă la închisoare şi ţinută într-o secţia specială. În încă 48 de ore judecătorul trebuie să decidă dacă suspectul va rămâne în custodie. Nici un tânăr nu poate fi deţinut mai mult de trei până la şase luni, în funcţie de infracţiune. În cazuri foarte dificile această limită de timp poate fi extinsă până la un an, dar acest lucru nu a fost niciodată făcut. O dată începute procedurile nu mai există nici o limită de timp. O cerere de eliberare din partea acuzatului este întotdeauna posibilă: o hotărâre trebuie să fie luată imediat şi este supusă recursului.

Modurile tradiţionale de pedeapsă prevăzute de legea penală austriacă, detenţia şi amenzile, condiţionat, necondiţionat sau parţial condiţionat - sunt aplicate tinerilor, cu următoarele modificări:

· nu există pedepse pe viaţă;

· nu există pedeapsă capitală;

· un tânăr sub vârsta de 16 ani poate fi pedepsit cu până la 10 ani închisoare;

· un tânăr peste 16 ani poate fi pedepsit cu până la 15 ani închisoare:

· probaţiunea este posibilă şi destul de obişnuită după ce s-a executat jumătate din pedeapsă;

· pedepsele impuse de lege pentru orice infracţiune trebuie reduse la jumătate în cazurile tinerilor.

Noua lege austriacă a introdus noi măsuri către sfârşitul scalei de sancţiune, permiţând astfel judecătorului sau procurorului public să renunţe la „intervenţia uşoară” şi să se ajungă în mod progresiv la măsuri severe dacă activitatea infracţională persistă. Există un consens general privind ideea că detenţia tinerilor ar trebui să fie evitată cât mai mult cu putinţă, întrucât se constată că nici un minor nu a devenit în închisoare un membru de valoare al societăţii. Aspectele negative ale detenţiei (stigmatizarea, influenţa proastă din partea celorlalţi deţinuţi) copleşesc orice aspect pozitiv.

În cele ce urmează, noile măsuri vor fi prezentate simplificat şi reduse la adevărata lor esenţă. 

Procurorului public nu i se permite să deschidă un caz împotriva unui tânăr suspectat de infracţiuni minore, dacă din partea tribunalului la care eventual ar merge nu s-ar aştepta să se impună, fie o amendă, fie o detenţie, ci mai degrabă una dintre celelalte măsuri ale noii legi cu privire la minori. Totuşi procurorul poate cere ca minorul să fie citat de un judecător şi informat în legătură cu posibilele consecinţe legale ale faptelor lui. Acest avertisment este făcut în mod neoficial.

Procurorul districtual poate cere de asemenea un anumit fel de acţiune din partea delicventului înainte să se stabilească învinuirile: de exemplu, compensare sau reparaţie pentru răul sau stricăciunea făcută („compensarea extrajudiciară”). În aceste cazuri, procurorul, de obicei, după o discuţie, înmânează cazul lucrătorilor sociali din Asociaţia de asistenţă a probaţiunii. Ei studiază toate părţile implicate în rezolvarea problemei şi apoi revin cu rezultatele. Acest tip de mediere victimă-infractor reprezintă una dintre realizările majore ale reformei prezente. 

În plus, există două avantaje ale acestei reforme care ar trebui să fie subliniate: în primul rând posibilitatea de a reacţiona rapid şi în al doilea rând modalitatea în care este întărită poziţia victimei.

Referitor la primul aspect - viteza cu care lucrurile sunt rezolvate - procedurile tribunalului tind să ocupe un timp mai important. Mai ales pentru tineri este necesară o reacţie rapidă, pentru a le da posibilitatea de a-şi conecta reacţia cu fapta. În astfel de proceduri extrajudiciare, infractorul nu vine în contact cu judecătorii şi cu avocaţii, dar în ciuda acestui fapt trebuie să se menţioneze că lucrătorii sociali nu lasă nici cea mai mică îndoială în privinţa faptului că ei acţionează bazându-se pe sistemul judiciar şi că se ocupă de consecinţele unei infracţiuni pentru care tânărul infractor trebuie să-şi asume responsabilitatea.

Referitor la cel de al doilea aspect - întărirea poziţiei victimei - procedurile tradiţionale reduc de obicei victima la rolul unui martor aflat acolo pentru a răspunde la întrebările judecătorului şi pentru a estima stricăciunile produse.

Compensarea extrajudiciară permite o poziţie neoficială în cadrul căreia victima îţi poate exprima temerile şi frustrarea izvorând din infracţiune. Există puţine victime care să dorească să renunţe la dreptul lor la o confruntare personală cu infractorul, chiar dacă nu este exercitată nici o presiune din partea mediatorului. Ceea ce nu trebuie să neglijăm este faptul că victima primeşte cu rapiditate o compensare financiară în felul acesta, fără ca după aceea să continue procedurile legale.

Compensarea extrajudiciară este de asemenea o măsură deschisă pentru judecător în perioada cuprinsă între momentul în care procurorul public a depus dosarul împotriva acuzatului până la începerea procedurilor oficiale de către tribunal. Diferenţa majoră este că judecătorul nu este limitat la infracţiuni minore. Teoretic, orice judecător poate să aplice măsurile menţionate anterior în cazurile de crimă - lucru care desigur nu este făcut niciodată.

O dată ce cazul a ajuns la tribunal, legea pune la dispoziţia judecătorului încă o serie de posibilităţi, pe lângă mijloacele tradiţionale: oprirea provizorie a procedurilor:

· probaţiunea combinată cu un ordin al tribunalului de un anume fel

sau

· un anumit serviciu în folosul comunităţii sau ordin de plată ordonat de tribunal.

Ordinele tribunalului privind serviciul în folosul comunităţii se referă la un anumit tip de activitate pe termen scurt (prin lege este stabilit să nu depăşească 60 de ore), care să aibă o anumită relevanţă pentru conflictul pus în discuţie (de exemplu: muncă în spital pentru infractorii care au produs vătămări corporale). Ordinele de plată, în mare măsură primite ca un substitut pentru amenzi, sunt făcute de obicei către o organizaţie caritabilă.

Nici una dintre măsurile menţionate mai sus nu constituie un cazier: ele rămân înregistrate, neapărând nici în registrul de infracţiuni şi nici în altă parte. 

Belgia

În Belgia se prevede, potrivit legii din aprilie 1965, referitoare la protecţia tinerilor, un dublu sistem de protecţie a minorului delicvent: unul social, prin comitetele de protecţie a tineretului din subordinea unui organism social destinat a lua măsuri de ajutor al minorului sub 21 de ani, şi altul judiciar prin tribunalul tineretului creat în cadrul fiecărui tribunal de primă instanţă. Competenţa acestei instanţe se exercită, mai ales, asupra minorilor sub 18 ani (limita răspunderii penale) care sunt vagabonzi, cerşetori, etc. Tribunalele pot lua măsuri şi cu privire la părinţii care nu-şi îndeplinesc obligaţiile legale faţă de proprii lor copii.

Legea prevede şi posibilitatea plasării minorilor în muncă sau într-un stabiliment, ţinând seama de vârsta minorului, de starea lui psihică, de capacitatea lui intelectuală şi de aspiraţiile profesionale. Durata acestor plasamente este nedeterminată; în principiu însă nu poate depăşi vârsta majoratului.

Autorităţile de plasament sunt Tribunalul pentru minori şi Comitetele de protecţie.

În Belgia, legea privind protecţia tineretului nu prevede închisoarea pentru minorii care nu au atins vârsta răspunderii penale decât în două cazuri: când minor în vârstă de peste 16 ani este pus la dispoziţia guvernului (în acest caz, Ministerul Justiţiei poate să dispună deţinerea lui într-un penitenciar unde va fi supus unui regim special) şi când este imposibil de a se găsi o persoană ori o instituţie care să-l primească pe minor. În acest caz, Tribunalul pentru minori poate să plaseze pe minor, în mod provizoriu, într-o casă de arest pentru un termen care să nu depăşească 15 zile. Potrivit legislaţiei belgiene, poliţia are o dublă misiune: pe de o parte, de a ancheta faptele şi activităţile minorilor sesizând tribunalul competent (de asemenea, efectuează anchete privind familiile cu probleme, anchete asupra moralităţii, etc.), iar pe de altă parte, are misiunea de poliţie administrativă (preventivă) în cazurile în care se ocupă cu transferarea minorilor plasaţi dintr-un stabiliment în altul.

Danemarca

Răspunderea penală este stabilită, în această ţară, de la vârsta de 15 ani. Prima lege specială de protecţie a minorilor a fost adoptată în anul 1905, introducându-se „Consiliul de tutelă”. O lege din 1933 privind reforma socială înlocuieşte Consiliul de tutelă printr-un Comitet de protecţie a minorilor în fiecare comună. Aceste comitete (formate din membri ai Consiliului municipal – un psihiatru, un psiho-pedagog, un jurist şi un asistent social) depind de Ministerul Afacerilor Sociale şi nu de Ministerul Justiţiei. Legea de asistenţă socială prevede că măsura de protecţie luată fără consimţământul minorului delicvent nu este valabilă decât dacă un judecător din tribunalul de primă instanţă a participat cu vot consultativ la deliberările comitetului. În caz de absolută necesitate şi în interesul minorului, comitetul poate lua unele măsuri de protecţie şi fără consimţământul minorului dar numai până la împlinirea vârstei de 18 ani. Minorii între 17-18 ani, care au comis fapte penale, în cele mai multe cazuri sunt trimişi, mai întâi, în faţa Comitetelor locale. Acestea trebuie să dea un aviz în 14 zile; ele pot să refuze să se ocupe de protecţia minorului şi să se desesizeze de caz, în favoarea organelor judiciare.

De altfel, din momentul suprimării sancţiunii penale nedeterminate (cu excepţia unor categorii de recidivişti periculoşi) şi ca urmare a dezincriminării unor fapte care, până în 1979, constituiau infracţiuni, pedeapsa privativă de libertate se aplică minorilor doar în cazuri foarte limitate.

Franţa

Competenţele tribunalelor pentru minori sunt reglementate prin lege. În cadrul fiecărei instanţe există unul sau mai mulţi judecători pentru minori. Aceşti magistraţi sunt aleşi ţinându-se cont de aptitudinile lor, dintre judecătorii Tribunalului de mare instanţă (Tribunal de grande instance). Ei sunt numiţi pentru o durată de trei ani şi pot fi numiţi din nou.

Tribunalul pentru minori este compus dintr-un un judecător pentru minori, un preşedintele şi doi asesori. Un magistrat, delegat al Protecţiei copilului, este numit pe lângă fiecare Curte de Apel pentru o durată de trei ani, numire care poate fi reînnoită. El are sarcina de a prezida Camera specială din cadrul Curţii de Apel şi de a rezolva problemele în legătură cu minorii.

Curtea cu juraţi pentru minori se organizează şi funcţionează în cadrul Curţii cu juraţi. Preşedintele Curţii este desemnat şi numit conform regulilor de drept comun. Cei doi asesori sunt aleşi, în afară de anumite cazuri, dintre judecătorii pentru minori din cadrul Curţii de Apel. Juriul este constituit după regulile din dreptul comun. Preşedintele şi Curtea cu juraţi pentru minori exercită atribuţiile care sunt prevăzute în Codul de procedură penală pentru Preşedintele Curţii cu juraţi şi pentru Curte.

Un serviciu special pentru minori este constituit în cadrul parchetelor de pe lângă prima instanţă şi cele de pe lângă Curţile de apel. 

Judecătorul pentru minori are trei tipuri de atribuţii: judecarea propriu-zisă a minorilor, cu privire la prevenirea judiciară şi cu privire la controlarea asistenţei familiale şi sociale.

a. Judecarea minorilor delicvenţi:

Competenţa judecătorului de minori este reglementată printr-o Ordonanţă din 2 februarie 1945,cu modificările ulterioare, care îi dă dreptul de a judeca minorii de 18 ani cărora li se poate imputa o infracţiune, un delict sau o contravenţie de o anumită gravitate (a 5-a clasă).

Infracţiunile contra siguranţei statului comise de către un minor între 16 şi 18 ani sunt de competenţa Curţii pentru Siguranţa Statului - conform art. 699 din Codul de procedură penală. Judecătorul cu atribuţii în judecarea minorilor este investit cu puterea de a investiga asemenea unui judecător de instrucţie şi are posibilitatea de a judeca singur, în Camera de Consiliu, problemele pe care el le estimează că nu trebuie aduse în faţa Tribunalului. El efectuează investigaţiile utile pentru a afla adevărul şi pentru a afla mijlocul prin care se poate face reeducarea. Poate întreprinde anchete oficiale ori alte forme de investigare prevăzute de Codul de procedură penală, dar poate să dispună îndeplinirea anumitor formalităţi absolut obligatorii în locul judecătorului de instrucţie. Poate emite (semna) toate mandatele necesare, respectând regulile de drept comun. Poate ordona anchete sociale şi examene medicale şi medico-psihologice. În acelaşi timp, poate dispune plasarea provizorie a minorului în anumite instituţii, pentru supraveghere sau reeducare.

După judecarea în Camera de Consiliu, minorul poate fi pus în libertate, dacă infracţiunea pentru care a fost judecat nu a fost dovedită, fie primeşte o mustrare, fie este încredinţat părinţilor săi, tutorelui său sau unei persoane de încredere. De asemenea, judecătorul poate pronunţa o măsură de punere în libertate sub supraveghere până la împlinirea vârstei de 17 ani.

Reeducarea minorilor aflaţi în libertate sub supraveghere se face, sub controlul judecătorului pentru minori, de către funcţionari delegaţi permanent sau delegaţi benevoli.

În cazul unor incidente (sustragerea de la supraveghere) hotărârea luată se revocă şi sancţiunea poate fi chiar privaţiunea de libertate.

b. Atribuţii în asistenţa educativă a minorului

Judecătorul pentru minori are atribuţii şi în ceea ce priveşte sănătatea, securitatea, moralitatea, educaţia minorului mai mic de 18 ani atunci când acestea sunt puse în pericol. În acest sens pot fi luate diverse măsuri prevăzute de art. 375 C. civ., în urma studierii personalităţii minorului, prin anchete şi examene, putându-se lua toate măsurile provizorii în consecinţă şi încredinţarea minorului unuia dintre părinţi care nu şi-a exercitat drepturile părinteşti, celuilalt părinte ori unei persoane de încredere sau unui centru de asistenţă a minorilor. Judecătorul pentru minori poate urmări minorul şi familia sa. Aceste măsuri pot fi în orice moment modificate ori reduse. După ce ancheta s-a finalizat, judecătorul decide hotărârea definitivă în Camera de Consiliu şi îl poate absolvi pe minor, măsură care şi ea poate fi modificată în orice moment. Deciziile sunt aduse la cunoştinţa părinţilor şi a celor care îi au pe minori în îngrijire, prin scrisori recomandate şi cu confirmare de primire, iar apelul poate fi depus în termen de zece zile în faţa Camerei speciale a Curţii. Hotărârile sunt executorii şi apelul nu este suspensiv.

c. Atribuţii în supravegherea prestaţiilor familiale şi sociale 

Din cauza problemelor existente în diferite familii legislativul a hotărât că trebuie să acorde judecătorului pentru minori şi competenţe în supravegherea îndeplinirii obligaţiilor familiale cu privire la copii („sunt avute în vedere condiţiile de alimentaţie, locaţiune şi de igienă care nu sunt corespunzătoare ori când sumele ce reprezintă alocaţiile pentru minori nu sunt folosite în interesul lor”).

În legislaţia franceză sunt cuprinse reglementări care permit plata acestor alocaţii, parţial sau total, nu numai şefului familiei, ci unei persoane fizice sau juridice calificate, numită tutore a alocaţiilor sociale Această instituţie, în urma aplicării ei în practică, răspunde unei necesităţi de ordin public şi unor nevoi sociale profunde.

Competenţa Tribunalului pentru minori

Tribunalul este sesizat prin ordonanţă de judecătorul pentru minori, dacă acesta consideră oportun, sau de judecătorul de instrucţie, dacă nu a trimis cazul în faţa judecătorului pentru minori în Camera de Consiliu. Natura cazului şi personalitatea minorului sunt cele care determină sesizarea Tribunalului pentru minori. Sunt avute în vedere numai cazurile grave şi minorii cu o personalitate dificilă. Minorul poate fi scutit de obligaţia de a se prezenta în faţa Tribunalului. Judecarea cazurilor nu este publică iar toate elementele dosarului sunt confidenţiale. Hotărârea este dată în şedinţă publică.

În cazul minorilor care au vârsta de până la 13 ani, Tribunalul poate pronunţa numai o măsură provizorie ori plasarea minorului într-o instituţie specializată până la vârsta de 20 de ani. În cea ce priveşte minorii care au mai mult de 13 ani se pot lua aceleaşi măsuri ca cele prezentate mai sus şi care pot fi cumulate cu o condamnare penală, care trebuie să ţină cont de circumstanţa atenuantă a minorităţii prevăzută de art. 66 şi 67 din Codul penal, la care se pot aplica şi alte măsuri dacă minorul are mai mult de 16 ani.

Tribunalul poate pune minorul în libertate sub supraveghere până la împlinirea vârstei de 18 ani. În cazul sustragerii de la supraveghere, hotărârea poate fi revocată.

 

 

Competenţele Curţii cu juraţi pentru minori

Competenţele acestei Curţi sunt cu privire la minorii care au împlinit vârsta de 16 ani şi care sunt acuzaţi de săvârşirea unor infracţiuni grave. Sunt aplicabile regulile de procedură din dreptul comun dar nici în acest caz şedinţele nu sunt publice iar minorul poate, parţial sau total, să nu fie prezent la şedinţe. Curtea poate pronunţa măsura plasării minorului într-un centru specializat sau măsura supravegherii, iar în cazul minorului de 18 ani se va ţine cont de circumstanţa atenuantă a minorităţii sau chiar nu se va aplica o sancţiune penală.

Competenţa teritorială a instanţelor pentru minori

Legislativul a considerat că în această materie, a competenţei teritoriale a instanţelor pentru minori, trebuie să lase o mai mare largheţe pentru a se putea lua în orice moment măsurile proprii pentru a asigura reeducarea minorilor.

În materie penală sunt competente Tribunalul pentru minori şi Curtea cu juraţi pentru minori de la locul săvârşirii infracţiunii, de la reşedinţa minorului sau a părinţilor, ori a tutorelui său, de la locul unde minorul a fost găsit ori de la locul unde a fost plasat fie cu titlul provizoriu, fie cu titlu definitiv. Aceeaşi lege acordă competenţă de judecată asupra tuturor problemelor legate de modificarea locului de detenţie sau de supraveghere, cererile de suspendare a supravegherii, judecătorului pentru minori sau Tribunalului pentru minori de la locul unde aceştia au domiciliul părinţilor sau de la reşedinţa actuală a minorului atât în cazul în care decizia iniţială aparţine unei Curţi de Apel cât şi în cazul în care a fost dată de judecătorul sau Tribunalul sesizat iniţial.

De asemenea sunt competente cu delegare Judecătoria sau Tribunalul de la locul săvârşirii infracţiunii ori din raza teritorială a instituţiei căruia minorul i-a fost încredinţat precum şi de la locul unde minorul se găseşte în fapt reţinut ori arestat. Dacă acest fapt necesită celeritate, toate măsurile provizorii pot fi dispuse de către judecătorul pentru minori de la locul unde se găseşte acesta.

În materia asistenţei educative este competent judecătorul pentru minori de la domiciliul ori de la reşedinţa minorului, a părinţilor ori a celui care îl supraveghează, ori de la locul unde minorul a fost găsit. Poate delega competenţa, pentru a modifica o decizie rămasă definitivă, judecătorului de la domiciliul ori de la reşedinţa părinţilor, a celui sub supravegherea căruia este ori a minorului.

În materia tutelei este competent a hotărî judecătorul de la domiciliul ori de la reşedinţa actuală a familiei care îl are în îngrijire pe minor.

Scoţia

Până la adoptarea Legii din 1968 a asistenţei sociale, tratamentul aplicat minorilor şi tinerilor infractori era similar cu cel din majoritatea ţărilor Europei, caracterizat prin severitate şi implicarea instanţelor de judecată în soluţionarea cauzelor privitoare la minori. Legea menţionată, face încă un pas decisiv în privinţa reformei sistemului de justiţie pentru minori, prin instituirea unor structuri extrajudiciare apte să intervină şi să asigure, prin mijloace adecvate, protecţia minorilor sub 16 ani, cu excepţia celor care săvârşesc fapte grave şi care vor fi judecaţi în continuare de instanţele judecătoreşti.

Legea menţionată, instituie anumite organe locale (Children's Panel - Comitet al Copilăriei) în cadrul cărora activează pe bază de voluntariat, Consilii de audiere a minorilor (Children's Hearings) coordonate de o persoană oficială numită Raportor (Reporter) - remunerată de autorităţile locale şi investită de lege cu putere de decizie în sensul de a estima dacă trebuie să intervină sau nu în cauzele cu minorii ce-i sunt trimise spre soluţionare.

Când Raportorul se convinge că minorul, sub 16 ani, are nevoie de măsuri obligatorii de ocrotire apelează la Consiliile de audiere - audiere care poate avea loc numai dacă familia acceptă motivele de trimitere sau dacă existenţa acestor motive a fost dovedită de instanţă. Sarcina audierii este aceea de a lua o decizie în ceea ce priveşte ocrotirea minorului. Audierea nu are puterea de a impune o pedeapsă, deşi minorul scos din familie şi trimis la o şcoală sau cămin ar putea interpreta decizia în acest sens.

Audierea minorului se poate finaliza cu următoarele hotărâri:

· respingerea sesizării;

· acceptarea cazului şi emiterea unei hotărâri de supraveghere sub anumite codiţii, copilul continuând să locuiască cu familia sub supravegherea unei asistente sociale;

· supravegherea într-o instituţie (şcoală, cămin).

Hotărârile se revizuiesc anual. Decizia luată de Consiliul de audiere poate fi atacată la tribunal.

Începând din anul 1971, Comisiile de audiere au înlocuit tribunalele pentru minori. Ele se ocupă, atât de minorii infractori, cât şi de copii care sunt lipsiţi de grija părintească ori au fost victime ale infracţiunilor. Această concepţie a unei intervenţii - tratament constituie unul din punctele fundamentale ale reformei scoţiene. 

Legea din 1968 a menţinut totuşi dreptul Procurorului General de a dispune trimiterea în judecată a minorului în cazul unor fapte grave (omor, viol), care sunt aduse în faţa tribunalelor. Procurorul poate să dispună fie o procedură judiciară, fie să trimită dosarul Raportorului.

Tribunalul sesizat nu poate să se pronunţe asupra culpabilităţii minorului fără a avea avizul Comisiei de audiere. Chiar dacă, potrivit legii, minorii ar putea fi judecaţi încă de la vârsta de 8 ani pentru fapte grave, de tribunale, până la vârsta de 16 ani ei nu pot fi încarceraţi într-un stabiliment penitenciar, ci doar în instituţii anume desemnate în acest scop.

Părerea generală pare a fi - cum susţin unii autori - că sistemul scoţian este foarte potrivit pentru minori sub 15 ani. Mulţi autori sugerează introducerea sistemului de audieri şi în restul Regatului Unit, însă există unele rezerve din partea magistraţilor.

Ţările Nordice (Suedia, Norvegia şi Finlanda) 

Sistemul judiciar din aceste trei ţări este, în ceea ce priveşte sancţionarea minorilor delicvenţi, preponderent extrajudiciar. El implică protecţia minorului delicvent în cadrul familiei, a comunităţii în general. Ţările Nordice pun, de regulă, pe acelaşi plan pe minorii delicvenţi cu alte categorii de minori aflaţi în dificultate de adaptare şi de integrare socială; într-o asemenea viziune dispare diferenţa dintre prevenire şi represiune.

În Suedia, potrivit unei legi intrate în vigoare la 1 ianuarie 1982, faptele minorilor sub 15 ani (vârsta de la care începe răspunderea penală) sunt de competenţa comisiei locale de ajutor social. Aceste comisii (existente la nivelul fiecărei comune) sunt obligate să asigure fiecărei familii sau persoane, serviciile informaţionale de care are nevoie. În luarea unor măsuri cu privire la minori, aceste organisme trebuie să ceară consimţământul minorului în cauză sau al reprezentantului său legal. Când măsura nu este acceptată, dar se consideră că este spre binele minorului, este sesizat tribunalul administrativ care o impune.

Deşi, teoretic, după vârsta de 15 ani orice minor infractor poate face obiectul unei judecăţi potrivit normelor de drept penal, în practică sunt rare asemenea cazuri. De regulă, pentru tinerii între 15-18 ani se recurge frecvent la o măsură alternativă nepenală – mergând în unele cazuri cu protecţia chiar până la vârsta de 20 de ani. Minorii de această vârstă pot fi internaţi în şcoli de reeducare; de asemenea, s-au organizat şi un număr mare de cămine de instruire şi educaţie pentru băieţi şi fete în care viaţa cotidiană este organizată potrivit celor mai democratice principii.

Pentru fapte grave, tinerii între 18-20 de ani, sunt plasaţi în închisori-şcoli, unde tratamentul se desfăşoară în două faze. În prima fază este un regim de internat în care accentul este pus pe educaţie; în cea de-a doua fază tânărul trece într-un regim de libertate supravegheată (nu înainte de un an de la internare). Durata totală a acestei pedepse este de 5 ani.

În Suedia, prevenirea delicvenţei este asigurată în mare parte de poliţie; din anul 1973 funcţionează în cadrul poliţiei un Comitet de supraveghere cu sarcini de prevenire criminală şi de menţinere a ordinii publice.

Un regim asemănător întâlnim şi în Norvegia, cu diferenţa că, vârsta răspunderii penale începe de la 14 ani. Potrivit legii norvegiene din 17 iulie 1953, privind protecţia copilăriei, măsurile care se iau cu privire la minori sunt supuse unor reguli procedurale stricte destinate a garanta respectarea drepturilor minorilor. De menţionat că, de un tratament penal mai blând se bucură şi tinerii între 18-20 ani.

În Finlanda, minorii răspund penal, potrivit dreptului comun, de la vârsta de 15 ani ca şi în Suedia, iar tratamentul minorilor delicvenţi ca şi al tinerilor infractori între 18-20 ani este asemănător. În Finlanda ca şi în alte ţări nordice, nu există un tribunal cu o competenţă specială pentru chestiuni familiale ori un tribunal pentru minori.

Este interesantă organizarea închisorii pentru tinerii între 18-20 de ani din Kerava. Aceasta are o capacitate de 170 de locuri. Timpul mediu de staţionare este de 4-5 luni cu un rulaj de 600 de persoane pe an. Personalul angajat numără 170 de persoane (13 instructori pentru practică, un educator, un psiholog, un îndrumător social, un contabil, un director cu 3 adjuncţi, iar restul, supraveghetori). Închisoarea are 4 ateliere şi o seră de 300 ha, obţinând fonduri din vânzarea de puieţi de copaci. Începând din iunie 1975, în sistemul penitenciar finlandez există colonii deschise, caracterizate prin existenţa de supraveghetori femei la închisorile de bărbaţi şi prin desfăşurarea unor activităţi comune, pe timpul zilei, cu deţinuţi de ambele sexe.

Totodată, funcţionează o organizaţie pentru ocrotirea infractorilor şi probaţiunea de care beneficiază foarte mult tinerii delicvenţi. Acest organism are 28 birouri regionale, fiecare dintre ele dispunând de locuinţe de sprijin şi o întreprindere în care muncesc foştii deţinuţi, venind în ajutorul acelor condamnaţi care se liberează şi nu au posibilitatea să-şi soluţioneze problemele sociale. Ajutorul este limitat la câteva luni.

D. Sistemul de reeducare a minorului infractor în documentele 

Organizaţiei Naţiunilor Unite şi ale Consiliului Europei

Evoluţia delicvenţei juvenile în societatea contemporană, chiar cu unele deosebiri de la o ţară la alta, prin frecvenţă, tendinţe şi forme de manifestare, continuă să ţină în stare de alertă cele mai avizate organisme internaţionale, îndeosebi Organizaţia Naţiunilor Unite, iar pe continentul nostru, Consiliul Europei.

Organul principal al Organizaţiei Naţiunilor Unite, cu atribuţii în domeniul dreptului penal şi al justiţiei penale, este Consiliul Economic şi Social (ECOSOC), ajutat în activităţile sale specifice de Comisiile economice regionale şi de numeroase alte comisii şi subcomisii funcţionale sau institute specializate alcătuite din experţi, precum şi de o serie de alte comitete permanente sau formate ad-hoc.

Printre mecanismele Organizaţiei Naţiunilor Unite pentru prevenirea crimei şi tratamentul delicvenţilor se numără şi Comisia Interguvernamentală pentru Prevenire Crimei şi de Justiţie Penală, înfiinţată prin rezoluţia Adunării Generale nr. 46 din 18 decembrie 1991, precum şi de Serviciul de prevenire a crimei şi de justiţie penală a oficiului ONU de la Viena, transformat în Divizie specializată, cu sarcini de a formula opţiuni de politică penală şi de a promova rezoluţiile ONU în acest domeniu.

Aceste organisme îşi aduc o contribuţie hotărâtoare la activităţile ONU îndreptate spre prevenirea infracţiunilor şi tratamentului delicvenţilor, inclusiv a infractorilor minori şi a tinerilor infractori.

Organizaţia Naţiunilor Unite organizează la fiecare 5 ani – începând cu anul 1955 – Congresul internaţional pentru combaterea, prevenirea şi tratamentul delicvenţilor. Încă de la primul Congres din 1955 – care şi-a desfăşurat lucrările în Palatul Naţiunilor de la Geneva – s-a adoptat un ansamblu de reguli minime pentru închisori şi deţinuţi, compus din două părţi: „Reguli de aplicare generale şi principii fundamentale” (prima parte) şi „Reguli de aplicare la categorii speciale” (cea de-a doua parte).

Prin rezoluţia nr. 603/C (XXIV) din 31 iulie 1957, Consiliul Economic şi Social a aprobat ansamblul de reguli şi şi-a însuşit recomandările făcute de primul Congres al Naţiunilor Unite pentru combaterea crimei şi tratamentul delicvenţilor; aceste recomandări consideră, în concluzie, că lipsirea de libertate – care s-ar cere evitată – nu trebuie să fie asociată cu suferinţe în plus atunci când s-ar putea evita acest lucru. Printre cei care au beneficiat de acest minim de reguli au fost, bineînţeles, minorii şi tinerii adulţi delicvenţi.

Al doilea Congres ONU pentru prevenirea crimei şi tratamentul delicvenţilor ţinut la Londra în 1960 (70 de ţări participante, faţă de 61 în 1955) s-a ocupat, între altele, de noile forme ale delicvenţei juvenile, de impactul mass-media cu delicvenţa juvenilă şi de privarea de libertate pe termen scurt, în unele cazuri, şi a minorilor.

În anul 1965, cel de-al III-lea Congres ONU ţinut la Stockholm (74 ţări participate) a avut ca temă „Prevenire crimei şi a delicvenţei”, abordând, între altele, şi problemele legate de combaterea recidivismuli, precum şi măsurile speciale de prevenire şi tratament pentru tinerii adulţi delicvenţi.

În contextul creşterii continue a criminalităţii în lume, s-au desfăşurat la Kyoto (Japonia), în 1970, lucrările celui de al IV-lea Congres ONU pentru prevenirea crimei şi tratamentul delicvenţilor (au participat 85 de state), cu tema „Crima şi dezvoltarea”; în cadrul Congresului s-au discutat tacticile de apărare socială şi prevenirea cu ajutorul comunităţii, adică participare a cetăţenilor la prevenirea şi controlul crimei. De asemenea, s-au discutat rezultatele aplicării ansamblului de măsuri pentru tratamentul deţinuţilor, la 15 ani de la adoptarea regulilor minime.

O problemă asemănătoare s-a discutat şi la cel de-al V-lea Congres al Naţiunilor Unite pentru prevenirea crimei şi tratamentul delicvenţilor. Totodată, prin rezoluţiile sale 2858 (XXV) din 20 decembrie 1971, 3144 (XXVIII) din 14 decembrie 1973 şi 3218 (XXXIX) din 6 noiembrie 1974, Adunarea Generală a recomandat statelor membre să-şi adapteze legislaţiile naţionale la principiile ansamblul de reguli minime.

Pentru prima dată în istoria Congreselor pentru prevenirea crimei şi tratamentul delicvenţilor, cel de-al VI-lea Congres (la care au participat 101 ţări) s-a ţinut într-o ţară în curs de dezvoltare (Caracas, Venezuela) în anul 1980. S-a avut în vedere la aceasta, între altele, şi evoluţia dramatică a delicvenţei în rândul minorilor şi tinerilor din această zonă a lumii.

Tot pentru prima dată s-a prezentat la Congres un studiu al Organizaţiei Naţiunilor Unite despre răspândirea mondială a crimei (studiu bazat pe informaţiile primite de la 65 de state membre şi care se referă la perioada 1970-1975). Un alt document prezentat Congresului s-a referit la tratamentul condamnaţilor în afara stabilimentelor penitenciare şi consecinţele asupra acestora, iar un altul, la aplicarea regulilor minimale pentru tratamentul deţinuţilor.

Tema generală a celui de al VI-lea Congres, şi anume „Prevenirea crimei şi calitatea vieţii”, a permis o abordare mai complexă a fenomenelor avute în vedere. O importanţă deosebită s-a acordat în cadrul temei menţionate a problemelor tratamentului juridic al tinerilor, înainte şi după trecerea la delicvenţă, ca şi a chestiunilor legate de jurisdicţiile pentru minori considerate a fi instrumente principale de prevenire şi tratament.

Declaraţia de la Caracas adoptată de Congres constituie primul document mondial mai cuprinzător care oferă date cu privire la prevenirea crimei şi la eforturile umane legate de aceasta. De asemenea, prin Rezoluţia nr. 4 adoptată de acelaşi forum, s-a cerut să fie elaborat un ansamblu minim de reguli cu privire la administrarea justiţiei pentru minori şi la tratamentul minorilor, care să poată servi drept model statelor membre. Documentele adoptate de Congres au fost aprobate de Adunarea Generală a ONU în acelaşi an.

Între 14-16 mai 1984 s-au desfăşurat la Beijing (China), lucrările Reuniunii Interregionale pentru pregătirea celui de-al VII-lea Congres ONU, cu care ocazie s-a luat în discuţie şi s-a definitivat proiectul ansamblului de reguli minime cu privire la administrarea justiţiei pentru minori, recomandat de Congresul precedent şi transmis reuniunii de către Consiliul Economic şi Social. Aceste „Reguli”, denumite „Regulile de la Beijing”, au fost adoptate de Congresul al VII-lea al ONU pentru prevenirea crimei şi tratamentul delicvenţilor ţinut la Milano (Italia) în perioada 26 august – 6 septembrie 1986 (au participat reprezentanţi a 125 de state) şi au fost aprobate apoi de către ONU cu ocazia celei de a 96-a sesiuni plenare din 29 noiembrie 1986, prin Rezoluţia nr. 40/33.

Potrivit acestor reguli, în soluţionarea cazurilor cu infractori minori trebuie să se recurgă, de regulă, la mijloace extrajudiciare, apelându-se, cât mai mult posibil, la serviciile comunitare ori la alte servicii competente, pentru a se evita efectele negative ale procedurii judiciare asupra minorilor. Această protecţie se extinde şi asupra altor categorii de fapte ale minorilor, considerate de către adulţi ca fiind delictuoase (absenţa de la şcoală, indisciplina în şcoală şi în familie, beţia publică etc.), precum şi asupra tinerilor adulţi delicvenţi potrivit limitei de vârstă fixată de fiecare legislaţie naţională. Protecţia vieţii private a minorilor, ca şi protejarea tinerilor de efectele nocive ale publicării în presă a unor date despre situaţia lor ocupă, de asemenea, un loc importat în aceste Reguli.

Congresul al VII-lea a adoptat, ca document final, Planul de acţiune de la Milano pentru întărirea cooperării internaţionale în prevenirea crimei şi în transformarea justiţiei penale, plan care conţine elementele unui adevărat program mondial pentru prevenirea crimei şi pentru reformarea justiţiei penale.

Cel de-al VIII-lea Congres al Naţiunilor Unite pentru prevenirea crimei şi pentru tratamentul delicvenţilor şi-a desfăşurat lucrările în capitala Cubei (Havana) în perioada 27 august – 7 septembrie 1990. Tema generală a Congresului a fost „Cooperarea internaţională pentru prevenirea crimei şi pentru justiţia penală în perspectiva secolului XXI”.

În cadrul Congresului s-au discutat teme majore, între care, problemele legate de pedepsele privative de libertate şi alternativele acestora, precum şi chestiunea justiţiei pentru minori, a strategiilor de prevenire a delicvenţei juvenile şi a protecţiei tinerilor. În cadrul acestor teme s-au examinat progresele realizate în aplicarea „Regulilor de la Beijing”, recomandările privind sprijinirea copiilor care au numai unul din părinţi, crearea posibilităţilor de muncă pentru tineret, combaterea violenţei în familie şi a abuzului de droguri, acţiuni umanitare în penitenciare şi, nu în ultimul rând, abolirea regimului de executare a închisorii prin izolarea condamnatului.

În cadrul Congresului s-au adoptat principiile directoare de la Ryad, adică principiile directoare ale Naţiunilor Unite pentru prevenirea delicvenţei juvenile.

Aceste principii conţin numeroase recomandări privind intervenţia la nivelul comunităţii, a societăţii în general, cât şi la nivelul structurilor şi substructurilor guvernamentale şi nonguvernamentale, sau la nivelul microgrupurilor sociale şi chiar în plan individual, în vederea luării de măsuri preventive în materie. În esenţă, se recomandă ca programele de prevenire să vizeze interesul tânărului, chiar aflat în perioada copilăriei, pentru a se evita evoluţii comportamentale nedorite, prin iniţierea unor programe de ocrotire împotriva oricăror abuzuri şi neglijenţe periculoase, în perspectiva evitării, pe cât posibil, a sistemului judiciar.

Cea de a 45-a sesiune a ONU (decembrie 1990) a adoptat un document care conţine „Regulile minimale ale Naţiunilor Unite pentru elaborarea unor măsuri neprivative de libertate”, aprobând totodată recomandarea Comitetului pentru prevenirea crimei şi lupta împotriva delicvenţei ca aceste reguli să se numească „Regulile de la Tokyo” (după localitatea în care au fost elaborate). Adunarea Generală recomandă aplicarea Regulilor de la Tokyo la nivel naţional, regional şi interregional, ţinându-se seama de contextul politic, economic, social şi cultural, de tradiţiile din fiecare ţară. ONU recomandă ca, la fiecare 5 ani, începând cu anul 1994, să se prezinte informări despre rezultatele obţinute în practică cu privire la aplicarea acestor reguli. Potrivit art. 4.1. din anexă, nici o dispoziţie din prezentele Reguli nu trebuie să fie interpretată ca excluzând celelalte Reguli din documentele de care am amintit.

Ultimul Congres al ONU pentru prevenirea crimei şi tratamentul delicvenţei şi-a desfăşurat lucrările în anul 1995 la Cairo (Egipt). S-au discutat problemele legate de justiţia penală în perioada de tranziţie, de delicvenţa minorilor şi tinerilor şi de măsurile de prevenire faţă de minor după intrarea sa în conflict cu legea penală. 

Consiliul Europei, cel de-al doilea organism internaţional care se implică activ în problemele delicvenţei juvenile datează din 1949 şi îşi are sediul la Strasbourg. 

Consiliul Europei a iniţiat numeroase cercetări criminologice şi sociologice privind delicvenţa, mai cu seamă în rândul minorilor şi tinerilor care provin din familiile de emigranţi sau din populaţia autohtonă minoritară, acolo unde aceştia constituie o populaţie compactă, cum sunt zonele sărace ale marilor oraşe din lumea occidentală. Aceste preocupări rezultă şi din recomandările Consiliului Europei, cum ar fi Recomandarea nr. R (87) 20, cu privire la „Reacţiile sociale la delicvenţa juvenilă”, adoptată de Comitetul de Miniştri ai Consiliului Europei la 17 septembrie 1987 şi Recomandarea nr. R (88) privind „Reacţiile la comportamentul delicvent al tinerilor proveniţi din familiile de emigranţi”, adoptată de acelaşi organism la 18 aprilie 1988.

De menţionat că activităţile desfăşurate de Consiliul Europei în probleme judiciare şi de executare a pedepselor au la bază ansamblul de reguli minime pentru tratamentul deţinuţilor şi Recomandările privind aşezămintele penitenciare şi corecţionale deschise, documente adoptate de primul Congres al ONU pentru prevenirea crimei şi tratamentul delicvenţilor, aprobate de Consiliul Economic şi Social prin Rezoluţia sa nr. 663 C (XXIV) din 31 iulie 1957, precum şi printr-o rezoluţie a Consiliului Europei din 1956.

În anul 1957, Comitetul de Miniştri al Consiliului a hotărât să înfiinţeze Comitetul European pentru problemele criminale (CEPC) care activează intens în vederea amplificării cooperării internaţionale în materia prevenirii infracţiunilor şi sancţionării infractorilor, ca şi în privinţa tratamentului delicvenţilor. Ca urmare a creşterii delicvenţei juvenile în ţările din Consiliul Europei, Comitetul Director pentru Problemele Criminale (CDPC) a sugerat, la cea de-a 32-a sesiune plenară (1983), crearea unui comitet restrâns de experţi specializaţi în delicvenţa juvenilă, iniţiativă aprobată de către Comitetul de Miniştri. De asemenea, Comitetul pentru Probleme Criminale îşi acoperă domeniile de cercetare şi cu numeroase alte comitete mai restrânse, alcătuite din experţi şi organizate în funcţie de anumite necesităţi.

În anul 1980, Comitetul de Miniştri a autorizat înfiinţarea Comitetului de Cooperare în probleme penitenciare care se ocupă cu aspectele teoretice şi practice legate de activităţile în locurile de detenţie; această activitate are la bază regulile adoptate de Naţiunile Unite pentru tratamentul deţinuţilor. Comitetul a reuşit să elaboreze chiar o versiune europeană a regulilor din închisori (conţine 100 de reguli) ce face obiectul Recomandării R. (87).

Comitetul European pentru Problemele Criminale s-a angajat să supravegheze aplicarea lor în practică şi să prezinte rapoarte la fiecare 5 ani asupra rezultatelor eforturilor depuse în domeniu.

Regulile care orientează actualmente legislaţia şi practica în domeniul delicvenţei juvenile, în cele mai multe state membre ale Consiliului Europei, au la bază principiile politicii penale ale Consiliului Europei, şi anume: prioritatea absolută a prevenirii, reducerea intervenţiei justiţiei penale şi necesitatea participării comunităţii la politica criminală.

Consiliul Europei a elaborat numeroase recomandări cu implicaţii în problemele delicvenţei juvenile, cum ar fi: Recomandarea nr. R(85) 11 asupra poziţiei victimei în procesul penal (Strasbourg,1985); Recomandarea nr. R(86) 4 asupra violenţei în cadrul familiei (1986); Recomandarea nr. 1065 a Adunării Parlamentare a Consiliului Europei referitoare la comerţul şi alte forme de exploatare a copiilor (Strasbourg, 1987); Recomandarea nr. R(87) 20 asupra reacţiei sociale la delicvenţa juvenilă (1987); Recomandarea nr. R(87) 19 adoptată de Comitetul de Miniştri la 17 septembrie 1997 (Strasbourg,1988) privind organizarea prevenirii criminalităţii; Recomandarea nr. R(87) 7 asupra principiilor referitoare la răspândirea videoprogramelor cu caracter violent, brutal sau pornografic (1989); Recomandarea nr. R(91) 11 a Comitetului de Miniştri asupra exploatării sexuale, pornografiei, prostituţiei, ca şi asupra traficului cu copii şi tineri adulţi (adoptată la 9 septembrie 1991).*

Un loc important în orientările de principiu ale Consiliului Europei îl ocupă ideea depenalizării unor fapte săvârşite de minori, precum şi ideea evitării pe cât posibil a procedurii judiciare pentru sancţionarea faptelor comise de minori.

Din cele prezentate în acest studiu comparativ se pot trage mai multe concluzii, pe care le vom prezenta în rândurile de mai jos.

În general, legislaţia penală şi de procedură penală ale statelor europene studiate cuprinde reglementări speciale cu privire la minori, şi anume: vârsta minimă de la care un minor nu poate fi tras la răspundere pentru faptele sale, asistenţa socială obligatorie atunci când inculpatul este minor, derogări de la normele de procedură penală comune, instanţe organizate special pentru minori sau judecători aleşi după aptitudini, iar pentru a judeca inculpaţi minori, în multe ţări şedinţele de judecată nu sunt publice, recomandarea de a se lua măsuri educative împotriva minorilor şi nu privarea acestora de libertate în închisoare.

Toate aceste prevederi sunt cuprinse şi în Convenţia cu privire la drepturile copilului şi încearcă să formeze un cadru mai bun pentru reeducarea minorilor delicvenţi şi pentru integrarea lor în viaţa socială.

Tendinţa generală este de a organiza în cadrul instanţelor secţii speciale care să soluţioneze cauzele cu privire la minori, formate din judecători care să cunoască şi să înţeleagă personalitatea şi problematica minorilor.

 

 

 

 

 

 

 

 

 

 

Anexă

 

Convenţia cu privire la drepturile copilului* 

(Extras)

ARTICOLUL 37

Statele părţi vor garanta că:

a) nici un copil nu va fi supus la tortură, la pedepse sau tratamente crude, inumane sau degradante. Pentru infracţiunile comise de persoane sub vârsta de optsprezece ani nu vor fi pronunţate nici pedeapsa capitală nici închisoarea pe viaţă fără posibilitatea de eliberare;

b) nici un copil nu va fi privat de libertate în mod ilegal sau arbitrar. Arestarea, deţinerea sau întemniţarea unui copil trebuie să fie conformă cu legea şi se va folosi numai ca măsură extremă şi pentru cea mai scurtă posibil perioadă de timp;

c) orice copil privat de libertate va fi tratat cu omenie şi cu respectul datorat demnităţii persoanei umane şi de o manieră care să ţină seama de nevoile persoanelor de vârsta sa. În special, orice copil privat de libertate va fi separat de adulţi - în afară de cazul când se consideră în interesul superior al copilului să nu se procedeze astfel - şi va avea dreptul de a menţine contactul cu familia sa prin corespondenţă şi prin vizite, în afara unor cazuri excepţionale; 

d) orice copil privat de libertate va avea dreptul de acces rapid la asistenţă juridică sau la orice altă asistenţă corespunzătoare, precum şi dreptul de a contesta legalitatea privării sale de libertate în faţa unui tribunal sau a unei alte autorităţi competente, independente şi imparţiale şi dreptul la decizie rapidă în orice asemenea acţiune.

 

ARTICOLUL 40

1. Statele părţi recunosc oricărui copil suspect, acuzat sau dovedit că a comis o încălcare a legii penale, dreptul de a fi tratat într-un mod de natură să favorizeze simţul său de demnitate şi al valorii personale, să întărească respectul său pentru drepturile omului şi libertăţile fundamentale ale altora şi să ţină seama de vârsta sa ca şi de necesitatea de a promova reintegrarea copilului şi asumarea de către acesta a unui rol constructiv în societate.

2. În acest scop şi ţinând seama de dispoziţiile pertinente ale instrumentelor internaţionale, statele părţi vor garanta, în special, că:

a) nici un copil nu va fi suspectat, acuzat sau declarat vinovat de o încălcare a legii penale datorită unor acţiuni sau omisiuni care nu erau stipulate de către dreptul naţional sau internaţional în momentul comiterii lor;

b) orice copil suspectat sau acuzat de o încălcare a legii penale are cel puţin dreptul la garanţiile următoare:

i. să fie presupus nevinovat până ce vinovăţia sa va fi stabilită legal;

ii. să fie informat prompt şi direct de acuzaţiile care i se aduc sau, dacă este cazul, prin intermediul părinţilor săi sau al reprezentanţilor legalii să beneficieze de asistenţă juridică sau de orice altă asistenţă corespunzătoare pentru pregătirea şi prezentarea apărării sale;

iii. cauza sa să fie examinată fără întârziere de către o autoritate sau o instanţă judiciară competentă, independentă şi imparţială, după o procedură echitabilă conform prevederilor legii, în prezenţa asistenţei legale sau a oricărei alte asistenţe corespunzătoare şi - dacă acest lucru nu este considerat contrar interesului superior al copilului, datorită în special vârstei şi situaţiei sale - în prezenţa părinţilor săi sau a reprezentanţilor legali;

iv. să nu fie constrâns să depună mărturie sau să mărturisească că este vinovat; să interogheze sau să facă să fie interogaţi martori ai acuzării şi să obţină aducerea şi interogarea de martori ai apărării, în condiţii de egalitate;

v. dacă se dovedeşte că a încălcat legea penală, să poată face apel cu privire la decizie şi la orice măsură luată în consecinţă, în faţa unei autorităţi sau instanţe judecătoreşti superioare competente, independente şi imparţiale, conform legii;

vi. să fie asistat în mod gratuit de un interpret, dacă nu înţelege sau nu vorbeşte limba utilizată;

vii. viaţa sa personală să fie în mod deplin respectată în toate fazele procedurii.

3. Statele părţi se vor strădui să promoveze adoptarea de legi, proceduri, crearea de autorităţi şi instituţii, special concepute pentru copii suspectaţi, acuzaţi sau declaraţi că ar fi comis încălcări ale legii penale şi, în special:

a) vor stabili o vârstă minimă sub care copii vor fi presupuşi a nu avea capacitatea de a încălca legea penală;

b) vor lua măsuri, de fiecare dată când este posibil şi de dorit, pentru a trata aceşti copii fără a se recurge la procedura judiciară, cu condiţia ca drepturile omului şi garanţiile legale să fie deplin respectate.

4. Va fi prevăzută o întreagă gamă de dispoziţii cum sunt cele referitoare la îngrijire, orientare şi supraveghere, îndrumare, verificare, plasament familial, programe de educaţie generală şi profesională şi alternative la îngrijirea instituţională, pentru a asigura copiilor un tratament corespunzător bunăstării şi proporţional atât cu condiţiile lor cât şi cu infracţiunea comisă. 

